Veilings: Didiza se hulp versoek | Landbou
Die Rooivleisprodusente-organisasie (RPO) en die landbouprodukte-agenteraad (Apac), wat lewendehawe-veilings beheer, het vertoë gerig tot me. Thoko Didiza, minister van landbou, grondhervorming en landelike ontwikkeling, om te help om veilings weer toegelaat te kry.
Mnr. Willie Clack, ondervoorsitter van die RPO en ook voorsitter van Apac se lewendehawe-komitee, sê 'n volledige dokument om die omvang van die verbod op die landbousektor uit te wys, is onder die departement se aandag gebring. Dit sluit die invloed op kommersiële produsente sowel as op kommunale veeboere in.
Hy sê hulle het besluit om nie 'n regspad te probeer stap nie omdat veilings in hierdie stadium weer van 11 Julie af kan voortgaan en daar nie voor daardie tyd 'n hofbeslissing sal wees nie.
Hy sê daar was op 30 Julie 2020 'n afkondiging in die Staatskoerant wat lewendehawe-veilings magtig. Op grond daarvan het hulle regsadvies oor die kwessie ingewin. Hulle is egter afgeraai om in hierdie stadium met veilings voort te gaan weens die verbod op byeenkomste.
"Ons sal alles in ons vermoë doen om veilings so gou moontlik weer aan die gang te kry. Die lewendehawe-bedryf is een met 'n waarde van R120 miljard per jaar. Dit kom neer op meer as R1 miljard se verliese per week as daar nie veilings is nie. 'n Mens kan altyd sê die diere kan mos oor twee weke weer op die mark kom, maar dan veroorsaak dit 'n ooraanbod, wat weer 'n invloed op pryse het. Alles verg 'n fyn balans."